Landsforeningen for psykisk sundhed, SIND, er bekymret for, at unges mentale sundhed er styrtdykket under coronakrisen. Når de unge begynder at komme tilbage på uddannelserne, vil det vise sig, hvor slemt det står til, lyder det fra landsformand i SIND, Knud Kristensen i en debat på TV2 Nord.

Hver femte af os har fået det mentalt dårlige under coronakrisen. Det viser en ny undersøgelse, som Statens Institut for Folkesundhed har lavet. For de unge på de danske uddannelser ser det heller ikke for godt ud. Udannelses- og forskningsministeriet har spurgt de studerende om deres mentale sundhed, og her svarer to tredjedele af dem, at corona har taget noget af glæden ved studietilværelsen, og 41 procent svarer, at de har følt sig ensomme. -	Det er en meget alvorlig situation. Det går i forvejen rigtig dårligt med de unges mentale helbred. Nedlukningen har bare presset de unge endnu mere, siger Knud Kristensen, Landsformand i SIND. Der er allerede eksempler på unge, som ikke kan klare isolationen hjemme, når uddannelsesinstitutionerne lukker. For mange er det ligefrem endt i angst og depression. -	Vi har desværre ikke set det værste endnu. Når samfundet åbner helt igen, og de unge kommer tilbage på uddannelsesinstitutionerne vil vi se flere tilfælde på psykiske lidelser, som har udviklet sig under coronatiden. Flere vil få brug for psykiatrisk behandling. Vi får brug for en håndholdt indsats, når vi møder de unge igen, siger Knud Kristensen fra SIND. Hør hvad Uddannelses – og Forskningsminister, Ane Halsboe-Jørgensen, fra Socialdemokratiet siger i debatten i Fokus på TV2 Nord mandag aften klokken 19.30. Du kan også se debatten lige her: